L-Unjoni Ewropea kienet ċara mill-bidu dwar l-appell tagħha għal investigazzjoni kredibbli, trasparenti u bir-reqqa tal-omiċidju tal-ġurnalista mill-Arabja Sawdija Jamal Khashoggi. L-UE ħadet nota tad-dikjarazzjoni mill-awtoritajiet tal-Arabja Sawdija fil-15 ta' Novembru dwar l-aħħar żviluppi fl-investigazzjoni tagħhom, iżda tibqa' l-ħtieġa li tingħata spjegazzjoni sħiħa taċ-ċirkostanzi li fihom sar dan l-att kriminali tal-waħx kif ukoll li tiġi żgurata r-responsabbiltà ta' dawk kollha involuti fih. Il-bidu ta' proċess ġudizzjarju għandu jkun pass lejn ir-responsabbiltà. Il-proċess dovut ser ikun element importanti biex tiġi żgurata l-ġustizzja f'dan il-każ, li l-komunità internazzjonali ilha tappella għaliha u li jistħoqqilhom il-familja u l-ħbieb tal-mejjet Jamal Khashoggi. Hija l-pożizzjoni fit-tul tal-Unjoni Ewropea li topponi l-piena tal-mewt f'kull każ u f'kull ċirkostanza. Flimkien mas-sħab internazzjonali tagħna ser insegwu mill-qrib ir-riżultat tal-investigazzjoni u ser inkomplu nisħqu li r-Renju tal-Arabja Sawdija jrid jistabbilixxi miżuri li jiżguraw li xi ħaġa bħal din ma tista' qatt isseħħ mill-ġdid. Fi żmien debitu, l-UE u l-Istati Membri tagħha ser iqisu kif jistgħu jaġixxu flimkien favur miżuri adatti kontra dawk responsabbli, b'appoġġ għas-sistema internazzjonali bbażata fuq ir-regoli. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u l-kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u l-Armenja, jallinjaw ruħhom ma' din id-dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija jibqgħu jagħmlu parti mill-Proċess ta' Stabbilizzazzjoni u ta' Assoċjazzjoni.